
Për financimin e bordeve të kullimit

Në mbështetje të nenit 100 të Kushtetutës dhe të nenit 59 të ligjit nr.8518, datë 30.7.1999 “Për ujitjen e kullimin”, me propozimin e Ministrit të Bujqësisë dhe të Ushqimit, Këshilli i Ministrave

Vendosi:

1. Ministria e Bujqësisë dhe e Ushqimit të përfitojë subvencion nga Buxheti i Shtetit për financimin e veprimtarisë së bordeve të kullimit për sektorët e kullimit, të mbrojtjes nga përmbytja dhe të ujitjes.
2. Subvencioni të jepet në përputhje me programin financiar, të miratuar nga Ministri i Bujqësisë dhe i Ushqimit, që bordet e kullimit paraqesin në drejtoritë përkatëse të Ministrisë së Bujqësisë dhe të Ushqimit.
3. Buxheti i Shtetit të financojë për përmirësimin e sistemit ekzistues edhe investimet e kullimit, të mbrojtjes nga përmbytja dhe të ujitjes.
4. Rregullat e dhënies së subvencionit për bordet e kullimit dhe qëllimi i përdorimit të tij caktohen me udhëzim të përbashkët të Ministrit të Bujqësisë dhe të Ushqimit dhe të Ministrit të Financave.
5. Ngarkohen Ministria e Bujqësisë dhe e Ushqimit dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

